ফিনল্যান্ড রাষ্ট্র হিসেবে একশ বছর পূর্ণ করবে এক বছর পর। রাষ্ট্রীয় পৃষ্ঠপোষকতায় শিল্পচর্চার পরিধি কম হলেও ব্যক্তিগত উদ্যোগে এখানে শিল্পচর্চা অব্যাহত রয়েছে। এ-প্রদর্শনীতে একটি মাত্র আলোকচিত্র দেখা যায়, যার শিল্পী ছিলেন ইঙ্কেরি জাঁটি। তাঁর আলোকচিত্রের শিরোনাম হলো ‘ইউ আর ওয়েটিং ফর অ্যা ট্রেন’। তিনটি আলোকচিত্রে দেখা যায় ভূমি থেকে উঁচুতে শূন্যে একজন মানুষ অবস্থান করছে, যা একরকম অপেক্ষার চিহ্ন বলে বোঝা যায়। শিল্পের তীর্থভূমি ফ্রান্সের এ-প্রদর্শনীতে অংশগ্রহণ খুবই নগণ্য। মাত্র দুজন শিল্পীর এগারোটি কাজ দেখে সমসাময়িক ফ্রান্সের শিল্প সৃষ্টি সম্পর্কে ধারণা পাওয়া কঠিন। ক্যামিলি ফনটেইন ছয়টি কাজ রেখেছেন ‘ডেড ট্রি’ বা ‘মৃত গাছ’ শিরোনামে। গাছের গুঁড়ির একটি অংশকে বেছে নিয়ে তিনি তেলরঙে ক্যানভাসে এঁকেছেন। অন্য শিল্পী গ্রেগরি ডি গুলেই এঁকেছেন ‘ইন্ট্রোজেকশন’ শিরোনামে পাঁচটি ছবি। নারীদেহের বিচিত্র ভঙ্গিকে পাঁচ রকমে তিনি উপস্থাপন করেছেন। প্রদর্শনীতে জার্মানি হাজির করেছে দুজন শিল্পীর ছয়টি কাজ। নিরীক্ষাধর্মী আলোকচিত্রে দেখা যায়, জ্যামিতিক আকৃতি ও মানুষের শরীরের অভ্যন্তরীণ অবস্থা।